《游郑园和张水南司成韵三首 其一》
明代·孙承恩

城市园林迥不同，入门翠霭眩西东。丛篁逼仄短无地，曲径盘旋忽有峰。

亭上把杯邀落日，水边岸帻倚微风。寻芳竟日成留恋，莫计归途起暮钟。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。